## **פרק ז – מחקר, ניתוח והערכה**

### **למידה וניתוח של ישראל וצה"ל**

חמאס ניתחה את דפוס הפעולות של ישראל וצה"ל משלבים מוקדמים של קיומה, אם כי עד לשנות האלפיים מדובר היה בניתוח של היבטים טקטיים בעיקר. לדוגמה, בין מטרות ספרו של ג'מיל ואדי, המפרט כמה מפעולות חמאס בתחילת שנות התשעים, הוא מציג את הצורך ללמוד את התובנות והמסקנות במישור הביטחוני והצבאי במסגרת קרב המוחות והמאבק בפועל עם המודיעין הישראלי. אי לכך, הוא מציג לקוראים את האופן שבו נהגו בשנים אלו כוחות הביטחון הישראליים לפעול לאחר מבצעי חמאס ואיך ניתן להתגבר על פעולות אלו, לצד תובנות נוספות.[[1]](#footnote-1) לדוגמה, כבר בשנות התשעים היו פעילי חמאס מודעים היטב לאמצעים שישראל מפעילה בכדי לסכל פעילות טרור, כמו כלבי גישוש. בעת הברחת נשק היו הפעילים מפזרים פלפל שחור ברכבים בכדי לבלבל את הכלבים שביצעו חיפוש ברכבים.[[2]](#footnote-2)

אחר התנתקות ישראל מרצועת עזה ומיסוד הזרוע הצבאית של חמאס במתכונתה החדשה, החל הארגון בהעמקת הלמידה התשתיתית על ישראל וצה"ל. בשנת 2007 החלה הזרוע הצבאית של חמאס ברצועת עזה להפיק סדרת פרסומים חודשית בשם "דע את אויבך". בדברי ההקדמה לגיליון הראשון מוסבר עד כמה חשוב לאיש החמאס להכיר היטב את אויביו, ובעיקר את נקודות החוזק והחולשה שלו, בכדי להצליח להתמודד איתו כראוי. תימוכין לכך מובאים מימי הנביא מחמד, עת דאג הנביא בכל הקרבות אותם ניהל ללמוד היטב את אויביו ולשמור על חשאיות סודותיו. בפרסום מודגש כי עיקר הכוח של ישראל הוא הנשק הטכנולוגי שלה, בהיותה מפעילה את אחד מהצבאות החזקים בעולם ויצואנית נשק מובילה. לפיכך, בגיליונות של "דע את אויבך" מבקשים המחברים לתת מידע על יכולות טכנולוגיות של ישראל, כגון כלי טיס ויכולות תצפית, וכן על יכולת ההתמודדות איתם.[[3]](#footnote-3)

בשנת 2009, בעקבות תהליך הפקת הלקחים שקיים חמאס לאחר מבצע "עופרת יצוקה", הוקמה האקדמיה הצבאית של הארגון. מי שהוביל את הקמת האקדמיה היה ד"ר דראר אבו סיסי, מומחה לטילים ורקטות יחד עם בכירי חמאס ברצועת עזה. בתהליך ההקמה היה שותף, בין היתר, מחמד דבאבש, ראש המודיעין הצבאי של חמאס הראשון וכן כחלק מהנדבך הצבאי של תכנית הלימודים שולבו תכנים העוסקים בלימוד האמל"ח שבו משתמשת מדינת ישראל.[[4]](#footnote-4)

"הצבא הישראלי – האזורים הצבאיים" הוא סרט בהפקת חטיבת דרום העיר עזה ומשרד ההסברה של הזרוע הצבאית של חמאס משנת 2013 אשר סוקר באופן נרחב את צה"ל ופריסתו במרחבים השונים ומהווה מעין סקירת תודעת אויב כוללת. ראשית, מובא רקע קצר על הקמת צה"ל מתקופת קום המדינה, הכרזת העצמאות ועד לימינו אנו שהצבא מצויד במיטב הציוד הצבאי בתמיכת ארה"ב. לאחר מכן, ישנו פירוט של שלד מבנה הצבא, לרבות מפקדות אזוריות וזרועות (זרוע האוויר והים). המיקוד בסרט הוא בפיקודים המרחביים, ומוצגים גבולות הגזרה והחלוקה הגיאוגרפית ביניהם. מוצגת אף היררכית הפיקוד מהאוגדה ועד לרמת הפלוגות. הפיקודים מוצגים כמי שאחראים על ניהול הלחימה, ומכאן חשיבותם, וכן נמנים תפקידיהם ותחומי האחריות שלהם.[[5]](#footnote-5)

בהמשך, סוקר הסרט אחד אחרי השני את הפיקודים המרחביים. לאחר הרחבה באשר לפיקוד הצפון ופיקוד המרכז, לרבות רקע היסטורי, מיקום המפקדה, הגדרת משימתה והאוגדות שתחתיה, מובא מידע גם באשר לפיקוד העורף. לאחר מכן מובא המידע הרלוונטי באופן ספציפי למרחב רצועת עזה. ראשית, ישנו תיאור דומה של משימת פיקוד הדרום, מיקום המפקדה והרכב היחידות שתחתיה. לאחר מכן, מתחיל פירוט נרחב של פריסת צה"ל במרחב הדרום. נסקרים המעברים השונים בין ישראל לרצועת עזה (מעבר ארז, מעבר קרני וכו' וכן מעבר רפיח המחבר בין רצועת עזה למצרים), מיקומם וייעודו של כל מעבר. הסקירה ממשיכה במיקוד באוגדת עזה, בהיסטוריה שלה ובהרכבה – שתי חטיבות מרחביות, צפונית ודרומית, לצד יחידות נוספות כמו גדוד ארטילריה וגדוד קשר. בהמשך, הרזולוציה הופכת לגבוהה יותר, ונסקרות כל אחת מהחטיבות באופן מדוקדק, לרבות הגדודים המרחביים, שטח האחריות של כל גדוד והמוצבים והעמדות לאורך גדר המערכת בכל גדוד, כולל התמקדות במגדלי התצפית ובשערים על הגדר. כל מוצב, שער ומגדל תצפית מוצגים על גבי תצלום אוויר מ-Google Earth המראים את מיקומו המדויק במרחב.[[6]](#footnote-6)

חמאס אף למד לעומק את האמל"ח בו משתמש צה"ל. המחשה לכך ניתן לראות בספר ההדרכה לפעילי הנ"ט של הארגון, אשר כמחצית ממנו, כ-120 עמודים, מוקדשים לפירוט נרחב על כלי הרכב הקרביים המשוריינים שבשימוש צה"ל, בעיקר הטנקים והנגמ"שים. בפרק העוסק בטנקים, ישנה סקירה היסטורית על פיתוחו של טנק המרכבה בצה"ל וייחודיותו. לאחר מכן ישנו פירוט נפרד ומעמיק על כל אחד מדגמי המרכבה, מסימן 1 ועד סימן 4, לרבות מאפיינים טכניים, מבנה הטנק, מיקומו ותפקידו של כל אחד מאנשי הצוות וכן מערכת הראיה והתצפית של כל אחד מהם והחימוש שנעשה בו שימוש בדגם זה. לכל דגם מפורטים מה הם השינויים והשיפורים שהוכנסו בו ביחס לדגם הקודם. ניתן אף מידע לגבי דגמים ישנים של טנקים בהם צה"ל עדיין משתמש והוכנסו בהם מערכות חדישות יותר, כמו מג"ח 7. מוצגים אף הסימונים הטקטיים שעל הטנקים ומשמעותם. חלק נרחב מוקדש לפירוט על מערכות ההגנה שנושאים הטנקים, לרבות סקירה נרחבת על מערכת ההגנה האקטיבית "מעיל רוח" (Trophy). בסוף הפרק ניתנים דגשים לאן רצוי לכוון את הירי בכדי לפגוע בנקודות חולשה של הטנקים בכל אחד ואחד מהדגמים.[[7]](#footnote-7)

הפרק השני עוסק בנושאי הגייסות המשוריינים (נגמ"שים) שבשימוש צה"ל. גם בפרק זה, ישנו פירוט רב על הנגמ"שים שבשימוש צה"ל, מה-M113 הוותיק, ה"אכזרית", ועד לנגמ"ש הנמר החדש יותר. בפרק זה מפורטים גם כלים הנדסיים משורנייים כ"פומה" ודחפור-D9. ביחס לכל כלי רכב מפורטים המבנה, היכולות, היסטורית השימוש בו ויתרונותיו לצד נקודות החולשה והתורפה שבו. ההסברים מלווים בתמונות רבות להמחשה עליהם מסומנים הפרטים הנדרשים.[[8]](#footnote-8)

יישום הלכה למעשה של המידע המודיעיני שנאסף והוטמע בקרב פעילי חמאס ניתן לראות במהלך מבצע "צוק איתן". ב-20 ביולי 2014 נכנס כוח של גדוד 13 מחטיבת גולני לשכונת שג'אעיה שבמזרח העיר עזה. הכוח כלל מספר טנקים ושני נגמ"שים מסוג M113. בשלב מסוים, אחד הנגמ"שים נתקע בשטח וחילוצו התעכב. בזמן הזה, נורה לעבר הנגמ"ש עמוס החיילים טיל נ"ט אשר הביא להריגת שבעה מיושביו ולחטיפת חלקי גופתו של אחד מהם, החייל אורון שאול. לא בכדי הייתה הפגיעה קטלנית כל כך. חמאס הכיר את נגמ"ש ה-M113 על בוריו. חמאס זיהה את הנגמ"ש ככלי פגיע ביותר בשל היותו לא משוריין וכן הצביע על נקודות ספציפיות בנגמ"ש שהן נקודות חולשה כמו הפתח האחורי הרחב של דגם Zelda2, הגג העליון של הנגמ"ש ועוד. הלמידה המעמיקה של חמאס הניבה לארגון הצלחה מבצעית משמעותית.[[9]](#footnote-9)



עמוד לדוגמה מתוך ספר חמאס על נשק הנ"ט העוסק בנקודות החולשה של נגמ"ש M113

תוצר תודעת אויב שהופק על ידי יחידת התצפיות של מחלקת המודיעין הצבאי בחטיבת מחנות המרכז של חמאס מראה אף הוא כיצד חמאס לומד היטב את הצד הישראלי ומנחיל את הידע ללוחמיו. בצד אחד של הגיליון ניתן לראות תמונות ותיאור של אמל"ח מסוגים שונים שנמצא בשימוש צה"ל" טנקים, נגמ"שים, מצלמות, מכ"מים, מטוסים וכלי טיס אחרים. בצד השני, ישנו פירוט של שיוכן של הכומתות בצבעים השונים בצה"ל, משמעות הדרגות הצבאיות ודגליהן של יחידות השדה השונות של צה"ל.[[10]](#footnote-10)





שני צידיה של כרזת תודעת אויב העוסקת בצה"ל שהופקה על ידי המודיעין הצבאי בחמאס

הלמידה התשתיתית נעשתה אף לשם בניית תיקים על יעדים בתוך שטחי ישראל. כך, לדוגמה, מסמך מודיעיני של מחלקת המודיעין הצבאי מראשית 2012 נשא את הכותרת "רשימת הקיבוצים בסביבה". במסמך מובאת סקירת תשתית של היישובים היהודיים במרחב עוטף רצועת עזה עד לרדיוס של 6 ק"מ מהגבול. המבוא למסמך מתאר את תכליתו – לספק מידע שיאפשר פגיעה ביישובים הן בהיותם מרכזים המשרתים את השהות של צה"ל באזור וכן לאלץ אותו לשנות את פריסתו בעקבות הירי, דבר אשר על פי כותבי המסמך כבר אירע בעבר. לכל יישוב נבנה מעין "תיק יעד", הכולל פרטים רבים על אודותיו, כגון: המרחק שלו מהגבול, מספר התושבים הגרים בו, זמני הפעילויות הנערכות בו, טלפונים וכתובות דואר אלקטרוני של בעלי תפקידים ביישובים. זאת, לצד תצלומי אוויר ותמונות, עליהם מסומנים ריכוזי אוכלוסיה כגון מרכזים מסחריים, בנוסף לשטחים חקלאיים ומתקנים צבאיים. ניכר כי מדובר במידע שנגיש באופן גלוי באינטרנט לכל דורש והוא פרי עבודה של איסוף גלוי.[[11]](#footnote-11)

בתמונה שלהלן ניתן לראות דוגמה מתוך המסמך, של תיק היעד של קיבוץ מפלסים. על תצלום האוויר של היישוב מסומנות נקודות ובצדו מקרא מפה. האתרים אותם בחרו לסמן במחלקת המודיעין הצבאי בתוך היישוב הם מקומות כמו חדר האוכל, מזכירות הקיבוץ, מגרש ספורט, בריכת השחייה, האזור של פרויקט ההרחבה של הקיבוץ. אלו יכולים להתאים הן לשם הכוונה של ירי רקטות והן לשם ביצוע פיגוע חוצה-גדר בתוך היישוב באמצעות מנהרה.[[12]](#footnote-12)



היבט נוסף ומשמעותי הקשור ללמידת אופן הלחימה של ישראל וניצולו למטרות חמאס הוא הבנת חמאס את האופן שבו צה"ל נוהג כשהוא מזהה בלתי מעורבים ואזרחים בסביבה של אמל"ח או פעילים של הארגון. חמאס הבין לעומק כי ישראל נמצאת במלכוד; אם תימנע מלתקוף, הרי שחמאס ופעיליו ימשיכו בפעילותם ובהתעצמותם. אם תתקוף, היא תפגע בבלתי מעורבים והדבר יביא לביקורת בין לאומית שתעקר את הלגיטימציה של פעילותה. מאמצי חמאס הופנו, אפוא, להטמעת פעילותו בסביבה אזרחית במספר אופנים עיקריים: מיקום תשתיות צבאיות וביטחוניות של ארגוני הטרור בקרב ריכוזי האוכלוסייה, הצבת המשגרים מהם נורות רקטות ופצצות מרגמה סמוך לבתי מגורים, מוסדות חינוך ומסגדים, שימוש יזום באזרחים, כולל ילדים ונערים, שישהו באתרים החשודים ככאלו המועדים לתקיפה על ידי צה"ל והצבת מתקנים בבתי חולים ושימוש באמבולנסים לפינוי פעילי טרור.[[13]](#footnote-13)

כבר לפני מבצע "עופרת יצוקה" חמאס נהג למקם את המחסנים של אמצעי הלחימה שלו בקומות התחתונות של בנייני מגורים בכדי שלצה"ל לא תהיה יכולת לתקוף את הבניין כולו או רק את החלק העליון שלו. במקרה אחד בסביבות שנת 2007, משהתריע צה"ל על תקיפת בניין של חמאס, נקראו אזרחים רבים להגיע אל גג הבניין מתוך הבנה שכשצה"ל יזהה אותם הוא יימנע מלתקוף את הבניין.[[14]](#footnote-14) אל עבר כוח גולני שפעל ברצועת עזה בשנת 2007 נשלחו ילדים על מנת לאתר את הכוח. מיד לאחר שהם אותרו על ידי הילדים, נפתחה לעברם אש, ובהפקת הלקחים הסתבר שהילדים נשלחו על ידי חמאס לגלות ולאתר את מיקום הכוח.[[15]](#footnote-15) במבצעים "עופרת יצוקה" ו"צוק איתן" ישנן דוגמאות רבות המציגות את פעולתה של חמאס במתכונת זו.[[16]](#footnote-16) מאמציה אף נשאו פרי, עת לאחר מבצע "עופרת יצוקה" הוקמה ועדת חקירה מטעם האו"ם בראשות השופט גולדסטון שמתחה ביקורת על פגיעתה של ישראל בחפים מפשע במהלך פעולתה ברצועת עזה. שימוש זה בתשתית אזרחית המשיך גם בשנים האחרונות. לדוגמה, ביוני 2017 חשף אונר"א כי אנשי הארגון איתרו מנהרה שנחפרה על ידי חמאס מתחת לשני בתי ספר במחנה הפליטים אלמע'אזי במרכז הרצועה.[[17]](#footnote-17)

### **ניתוח והערכה ברמה האסטרטגית והאופרטיבית**

מיד לאחר התנתקות ישראל מרצועת עזה בקיץ 2005, וביתר שאת לאחר השתלטות חמאס על רצועת עזה ביוני 2007, החל ברצועת עזה בכלל ובחמאס בפרט שיח באשר לאפשרות שישראל תחזור ותבצע פעולה צבאית נרחבת ברצועת עזה. במרץ 2007, לדוגמה, שודרה בערוץ תכנית אשר הוקדשה לשאלה האם ישראל "תפלוש" לרצועת עזה. במסגרת התכנית הועלו לשידור אזרחים אשר דנו בסוגיה ממגוון זוויות והציגו שיקולים מגוונים: צבאיים, מדיניים, חברתיים ופוליטיים ככאלו שמשפיעים על ההחלטה הישראלית בדבר פעולה רחבת היקף.[[18]](#footnote-18)

במאי 2007 שודרה תכנית נרחבת אשר עסקה בהכנות של הארגונים השונים ברצועת עזה, וביניהם הג'האד האסלאמי הפלסטיני, ועדות ההתנגדות העממית, גדודי חללי אלאקצא וכמובן הזרוע הצבאית של חמאס לקראת פעולה רחבת היקף של ישראל ברצועת עזה. בתכנית הציגו פעילים מהארגונים את הערכותיהם בדבר האפשרות הממשית שפעולה כזו צפויה בקרוב ואת ההכנות והאימונים שהם נוקטים לקראת פעולה שכזו. דובר חמאס אומר בסרט כי הארגון לוקח ברצינות אפשרות כזו לאור הרצון של הממשלה בישראל לזכות בנקודות בדעת הקהל הפנימית, בכדי להוכיח לעולם הערבי את קיומן של מנהרות חמאס, וכן רצון הבכירים בישראל לשקם את מעמדם, הן בכירי הדרג המדיני (ובראשם ראש הממשלה דאז אולמרט, לאור ההליכים הפליליים שלו) והן בכירי הדרג הצבאי (לאור כשלונם במלחמת לבנון השנייה וההתנתקות מרצועת עזה).[[19]](#footnote-19)

ב-14 בספטמבר 2007 נערך בצפון רצועת עזה אימון בהשתתפות בכיר חמאס נזאר ריאן, אשר היה חלק מההכנות של חמאס להשלמת תכנית ההגנה להתמודדות עם כוחות צה"ל לכשאלו ייכנסו לרצועת עזה. באימון השתתפו חוליות של הזרוע הצבאית של חמאס שנועדו להתעמת עם כוחות חי"ר של צה"ל.[[20]](#footnote-20) בשלהי 2007 כבר היתה עסוקה הזרוע הצבאית של חמאס בהכנה לקראת פעולה רחבת היקף של ישראל. פעיליה התאמנו לתרחיש שכזה, בין היתר באמצעות שימוש במטענים, בטילי נ"ט ונשק קל, אשר חלקם נלקחו שלל ממחסני הפתח לאחר השתלטות חמאס על רצועת עזה ביוני 2007.[[21]](#footnote-21) זאת ועוד, במסגרת ההכנות, חמאס מיפה את צירי הכניסה הצפויים של כוחות צה"ל בעת מבצע רחב היקף. מיפוי זה היה הבסיס לפעילות של מטעון ומיקוש של הצירים האלו בכדי לפגוע בכוחות צה"ל לכשייכנסו. [[22]](#footnote-22)

הפעולה הצבאית הנרחבת אליה התכונן חמאס אכן יצאה אל הפועל, עת בצהרי יום שבת, 27 בדצמבר 2008, יצא לדרך מבצע "עופרת יצוקה". מהלך הפתיחה של המבצע כלל תקיפה אווירית סימולטנית של עשרות כלי טיס של חיל האוויר הישראלי מטרות מגוונות של חמאס ברצועת עזה. קדמה למבצע תקופת מתיחות שהחלה עם שבירת הרגיעה המוסכמת, ה"תהדיה", בין הצדדים ב-4 בנובמבר 2008, עת צה"ל ביצע פעולה לחשיפה ונטרול של מנהרת תופת של חמאס שנחפרה באזור מחנה הפליטים אלבורג' במרכז רצועת עזה. בעקבות המבצע, בו נהרגו מספר אנשי חמאס, החלו חילופי מהלומות בין הצדדים עד שבצד הישראלי גמלה ההחלטה לצאת למבצע רחב היקף.[[23]](#footnote-23)

על אף ההכנות המקדימות לאפשרות של מבצע רחב היקף מצד ישראל ולמרות תקופת המתיחות, חמאס הופתע. הוכחות לכך ניתן למצוא למכביר. בעת התקיפה, בכירי חמאס היו במשרדיהם (בניגוד לנוהל לפיו מפקדות ומשרדים מפונים בעת חשש לתקיפה ישראלית), לרבות אסמאעיל הניה שהיה בלשכתו. מתחם הסראיא, שבו נמצאים משרדי הממשלה של חמאס, היה מאויש. העדות הברורה ביותר היא טקס סיום קורס קציני משטרה שנערך בעת התקיפה במגרש מסדרים בלב העיר עזה. המסדר הותקף ונהרגו בו כתשעים אנשי חמאס, לרבות מפקד המשטרה, תופיק אלג'עברי. מובן, כי במידה ובחמאס היו מעריכים שצפויה תקיפה נרחבת, לא היה נערך המסדר, ודאי לא באוויר הפתוח בעיצומו של יום.[[24]](#footnote-24)

בכדי להתחקות אחר מקור הטעות של חמאס בהערכת הצעד שנקטה ישראל, ראוי להציג את מכלול המידע והשיקולים של הארגון. ביום חמישי שלפני התקיפה, התקשר עוזר שר ההגנה המצרי, אחמד עבד אלחאלק, אל בכיר חמאס מחמוד אלזאהר, והתריע בפניו כי ישראל מתכוונת להנחית על חמאס מכה קשה, על פי המסרים שהוא קיבל מפגישה שנערכה בין שרת החוץ הישראלית ציפי לבני לנשיא מבארכ. הוא הביע את הערכתו כי ישראל רצינית בכוונותיה, ומסר דומה קיבל גם בכיר אחר של חמאס, מוסא אבו מרזוק. מאידך, קיבלה חמאס גם מסרים מרגיעים. העיתונאי החוקר שלומי אלדר, מעיד כי כשבוע לפני פרוץ המבצע, הוא הפליג בספינה מלימסול שבקפריסין אל רצועת עזה. בספינה הוא פגש את עבד הניה, בנו של אסמאעיל, אשר ניסה להבין ממנו האם רוחות המלחמה שנושבות מצד ישראל, בדבר אפשרות שישראל תכנס למהלך צבאי נרחב, הם רציניים. אלדר השיב לו כי על פי מה שהוא רואה בתקשורת הישראלית פניו של שר הביטחון ברק הן להרגעה, ולא להסלמה.[[25]](#footnote-25)

למערכת השיקולים של חמאס נכנסו גם טיעונים נוספים להערכה כי ישראל לא צפויה לפתוח במהלך קרקעי נרחב, אותם הבליטו אישים כמו ח'אלד משעל ואחמד אלג'עברי. ראשית, הם סברו כי הבחירות הקרובות בישראל יהוו גורם מרסן שימנע מהממשלה לצאת למבצע נרחב. בנוסף, היותו של החייל החטוף גלעד שליט עדיין בשבי חמאס היתה, לדידם, שיקול מכריע בבואם להעריך כי ישראל לא תצא למבצע נרחב שיעמיד את שלומו של שליט בסכנה. העובדה כי בשנים 2008-2007 היו מספר אירועים שלאחריהם נשבו "רוחות מלחמה" בישראל אשר לא התפתחו לכדי מבצע נרחב, היוותה אף היא ראיה תומכת לכך שגם הפעם התגובה לא תהיה חריגה.[[26]](#footnote-26) עוד סיבות אשר נטען כי היוו סיבות לכישלונו של חמאס להעריך את התקיפה הנרחבת הצפויה הם הניסיון הישראלי הרע ממלחמת לבנון השנייה וצפי להיעדר תמיכה בינלאומית במבצע, שיגרמו לישראל להסס מלהיכנס למבצע וכן החשש שיוחס לישראל מלפתוח במבצע רחב היקף לאור הסכנה שהיא תיגרר לעימות במספר חזיתות לאור הסלמה אפשרית בלבנון ובאזור יהודה ושומרון.[[27]](#footnote-27)

בישראל, דאגו לסייע לחמאס להתמיד בהערכתו כי לא צפוי מבצע נרחב בעת ההיא. על פי יואב גלנט, אלוף פיקוד הדרום בזמן מבצע עופרת יצוקה, אחת מהנחות היסוד של הפיקוד הייתה שחמאס לוקה בחסר בתחום המודיעין האסטרטגי, שכן הוא מסתמך בהקשר זה על ניתוח דיווחי התקשורת בלבד. זאת, לעומת מודיעין בדרג המבצעי, שם חמאס הפעיל תצפיות וכן ביצע למידה מתמשכת מהעימותים עם צה"ל, אשר אירעו לעתים תכופות בשנים 2008-2007, מתוכם הבין יכולות ודפוסי פעולה של צה"ל והשתפר כתוצאה מכך ביכולת ההתמודדות מולו. לפי גלנט, הדבר הביא לכך שחמאס לא הצליח לאתר מבעוד מועד את הכוונה לצאת למבצע רחב היקף, שכן דיווחי התקשורת בישראל בתקופה שקדמה למבצע הרבו במסרים לפיהם לא ניתן להכריע את הטרור באמצעים צבאיים ושירי הרקטות הוא בלתי נמנע ובכך הביאו את חמאס להכרה שפעולה נרחבת של ישראל אינה סבירה.[[28]](#footnote-28)

אל מול זאת, לאחר החלטת הקבינט בישראל לצאת למבצע ביום רביעי שקדם לו, היו הדלפות מכוונות שהביאו את חמאס לנקוט באמצעי זהירות ולפנות את האתרים, אשר חלקם יועדו לתקיפה.[[29]](#footnote-29) במקביל להעברת המסרים הרצויה מצד ישראל, בצה"ל הייתה חשאיות רבה בכדי שלא ידלפו לחמאס מסרים אחרים. הונהג מידור קפדני והמידע בדבר התקיפה הצפויה לא הועבר לדרגים המבצעיים (אוגדה ומטה) לפני התקיפה האווירית שפתחה את המבצע. הצורך בחשאיות נלקח בחשבון כבר בעת תכנון המבצע, שכן הפעולה הקרקעית תוכננה להיערך רק ארבעה ימים ומעלה לאחר התקיפה האווירית בשל הצורך להעביר כוחות מגזרות אחרות לרצועת עזה (שכן בשל הצורך בשאיות הם לא קיבלו התראה מוקדמת על המבצע).[[30]](#footnote-30)

תרמה לכך גם פעילות הונאה והטעייה שביצע הדרג המדיני בישראל; בהודעה שיצאה עם סיום ישיבת קבינט שנערכה ביום רביעי, שלושה ימים לפני תחילת המבצע, הייתה רק שורה אחת בנוגע לרצועת עזה, בין יתר הנושאים שהוצגו בה, ובעיקר הוצאתם מחוץ לחוק של ארגונים אסלאמיים רבים. זאת ועוד, ביום חמישי הודיעה לשכת שר הביטחון על פתיחתם של המעברים מישראל לרצועה ועל ההיתר להכניס סיוע אל תחומיה וכן לשכת ראש הממשלה הודיעה כי ביום ראשון שלאחר מכן יתקיימו עוד דיונים שיעסקו בהחלטה בדבר הפעולה הצפויה ברצועת עזה. לכך הצטרף גם שחרור חלק מחיילי צה"ל הסדירים לאורך גבול הרצועה לקראת השבת שבה נפתח המבצע, בכדי לשדר "עסקים כרגיל".[[31]](#footnote-31)

עד כדי כך הבינה ישראל את הסתמכותה של חמאס על התקשורת הגלויה, עד שהפעילות הקרקעית תוכננה מלכתחילה ליום ה' שלאחר התקיפה האווירית, אך בשל מזג אוויר לא מתאים נדחתה ליום ו'. חרף זאת, דיווח של הפרשן הצבאי של ערוץ 2 דאז, רוני דניאל, כי הפעולה הקרקעית צפויה להתחיל ביום ו', הביאה לדחייתה ליום שבת. כל זאת, מתוך אותה הנחת יסוד כי בכל הנוגע להיבטים אסטרטגיים הנוגעים לקבלת החלטה לפתיחה במבצע או הפיכתו למבצע יבשתי – חמאס ניזון מהתקשורת הגלויה, ועל כן סביר שמידע זה נקלט על ידו.[[32]](#footnote-32) הערכה זו אכן הייתה נכונה, כפי שמעיד מסרון שנשלח בין פעילי חמאס בצפון רצועת עזה בזו הלשון: "יש להודיע לכוחות לשים לב לשטח הלילה – ישנה אפשרות לתחילת הפעילות הקרקעית, על פי מקורות יודעי דבר". ההודעה נשלחה ביום שישי, 2 בינואר 2009, בשעה 8:49 בבוקר בעת שאכן היה מתוכנן המבצע להיערך באותו הערב – ונדחה כאמור.[[33]](#footnote-33)

אם כן, ניתן לומר שכישלונו של חמאס להעריך את פתיחת מבצע "עופרת יצוקה" נבע משילוב של שני מרכיבים; מרכיב איסופי, כלומר היעדר מקורות מידע איכותיים ואינטימיים באשר לקבלת ההחלטות בישראל לצד תהליכי מידור, הונאה והטעייה בישראל, ומרכיב קונספטואלי, כלומר ניתוח שגוי של מערכת השיקולים הישראלית בעת הזו. התוצאה הייתה הרת אסון לארגון והביאה אותו לספיגת מכה ממשית כבר בתחילת המבצע.

מספר שנים עברו, ובשנת 2012 חמאס מצא את עצמו שוב מופתע. גם כאן, על אף תקופת מתיחות והסלמה בין הצדדים שקדמה למבצע, ניתן לומר בבירור כי חמאס לא צפה שישראל תבצע את הצעד הזה, שכן אם היה צופה – מובן מאליו שאחמד אלג'עברי לא היה נוסע, חשוף לחלוטין ונתון לפגיעה, ברחובות עזה, מה שהביא לחיסולו על ידי ישראל. במקרה המדובר נראה כי לחמאס היו יותר סיבות להעריך, לפחות כתרחיש אפשרי, את אפשרות ההסלמה מצד ישראל. מעבר לחווית הכישלון המרה ממבצע "עופרת יצוקה", שמצופה היה שתביא לזהירות יתר, הרי שעסקת שליט כבר הושלמה והחשש מפגיעה בחייל החטוף לא הייתה קיימת כגורם מרסן עבור ישראל. זאת ועוד, בעת ההיא, מערכת "כיפת ברזל" כבר הוכיחה יעילות רבה במניעת פגיעה בעורף הישראלי מפני רקטות שמשוגרות מרצועת עזה, והחשש מפגיעה אינטנסיבית בעורף כשיקול מרסן כלפי ישראל – אף הוא פחת משמעותית.

מאידך, בנקודת הזמן בה התחיל המבצע ישראל הייתה בעיצומה של מערכת בחירות, לאחר התפזרות הכנסת באוקטובר 2012 בדרך לבחירות שנערכו בינואר 2013. אמנם גם כאן כבר היה חמאס למוד ניסיון ממבצע "עופרת יצוקה", שאף הוא יצא לדרך בתקופת בחירות, אך ייתכן כי העובדה שבמצרים שרר החל מאוגוסט 2012 משטר פרו-חמאס של האחים המסלמים, בראשות מחמד מרסי, הביא למחשבה שישראל תימנע מיציאה למבצע במציאות הגאו-פוליטית השונה מאז נפילת מבראכ. זאת ועוד, ניכר שחמאס העריך שפני ישראל לא למלחמה בעת הזו, גם בשל הטעיה שבוצעה מהצד הישראלי, אשר על פי דברי שר הביטחון דאז, ברק, הייתה הן במרחב הגלוי והן בדרכים חשאיות יותר. בין הדרכים הגלויות ניתן למנות ביקור של ראש הממשלה ושר הביטחון בגבול הצפון, בשיא המתיחות ובבוקר חיסול אלג'עברי, בכדי להעביר את הקשב אל הזירה הצפונית. לכך יש להוסיף את התבטאותו של השר בני בגין, אחד מחברי פורום "התשיעיה", בו התקבלו ההחלטות בסוגיות ביטחוניות, כי על הממשלה לנהוג באיפוק ובריסון וכי יש לבחור זמן נכון במערכת שיקולים מורכבים.[[34]](#footnote-34) ההונאה הייתה, אפוא, אפקטיבית והביאה להרגעה זמנית בחמאס ולהערכה שגויה שלו בדבר מעשיה הצפויים של ישראל.

המקרה של מבצע "צוק איתן", שהחל ביולי 2014, שונה משני קודמיו. קדמה לו חטיפת שלושת הנערים ביהודה ושומרון על ידי חמאס ופעילות נרחבת של ישראל הן ביהודה ובשומרון והן מול עזה לאור הסלמה וירי רקטי מכיוונה. ישראל הודיעה מראש כי מטרותיה במבצע ברצועת עזה מוגבלות, ולא התנהלה שום הונאה שביקשה לשדר מסר אחר. יתרה מזו, לא רק שחמאס לא הופתע מהמבצע הצבאי הישראלי - הוא רצה בעצמו להגיע לעימות בעצימות גבוהה עם ישראל נוכח המצב המורכב בו היה נתון מבחינה פנימית וגיאו-אסטרטגית.[[35]](#footnote-35)

יש שמציגים את חתירתו של חמאס להסלמה עם ישראל בעת ההיא כשגיאה נוספת בהערכת המודיעין האסטרטגית. על פי התזה הזו, הארגון חשב שהוא יוכל להסב נזק רב יותר לישראל מזה שהוא הצליח בפועל, וכן העריך בצורה לא נכונה שהחברה בישראל לא תוכל להחזיק מעמד בלחימה ארוכה ותתעורר ביקורת רבה שתקצר את משך הלחימה.[[36]](#footnote-36) חמאס אף הופתע מהאפקטיביות שגילתה מערכת כיפת ברזל נוכח מטחי רקטות כבדים ביותר, בניגוד לציפייה המוקדמת.[[37]](#footnote-37) ראיה אפשרית לעובדה שאכן כך הם פני הדברים הם השקט היחסי ששרר מאז מבצע צוק איתן, במשך כמעט 7 שנים, בגבול רצועת עזה, כאשר לעתים חמאס הוא הגורם הממתן והמרסן מפני הסלמה כלקח מאותה הערכה שגויה.

עם זאת, במאי 2021 הופר השקט. ב-10 במאי צוין בישראל "יום ירושלים" המסמל את יום הקרב על ירושלים במלחמת ששת הימים, שבו עברה השליטה על החלק המזרחי של ירושלים, לרבות הר הבית והכותל המערבי, מירדן לישראל, ומאז היא תחת שליטה ישראלית. לאור חשש מהפרות סדר של גורמים פלסטיניים ביום זה, נערכו כוחות הביטחון הישראליים באופן מוגבר באזורים הרגישים, ובתגובה הציבו ארגוני הטרור הפלסטיניים אולטימטום לפיו אם לא ייסוגו כוחות הביטחון הישראליים מאזורים אלו הם יפתחו בהתקפה. קצת אחרי השעה 18:00, נורו 7 רקטות מרצועת עזה לכיוון ירושלים, אירוע חריג ביותר ויוצא דופן, שהביא לתגובה חריפה של ישראל שהיוותה את יריית הפתיחה למבצע "שומר החומות" (או כפי שהוא נקרא על ידי חמאס, Saif al-Quds, "חרב ירושלים"), שנמשך כ-11 ימים, וכלל תקיפות ישראליות כלפי מטרות טרור ברצועת עזה וירי של אלפי רקטות מרצועת עזה על יישובי וערי ישראל.[[38]](#footnote-38)

רמטכ"ל צה"ל, אביב כוכבי, בדברי סיכום של המבצע ששלח לכלל המפקדים והחיילים בצה"ל, הצהיר כי "חמאס עשה טעות קשה כשהחליט לפתוח בירי רקטי לעבר מדינת ישראל ואזרחיה, ושילם על כך מחיר כבד. לאורך ימי המבצע האויב הופתע פעם אחר פעם בסדרה של מהלומות רב-ממדיות שהוציאו אותו משיווי המשקל ושללו ממנו יכולות ונכסים משמעותיים".[[39]](#footnote-39) באופן דומה, ניתחו אחרים את הערכתה של חמאס טרם ההחלטה לירות רקטות לירושלים כמוטעית; לפיהם, חמאס ציפה שהמהלך יביא לתגובה מוגבלת של ישראל, שיביא ל"סבב הסלמה" מוגבל כפי שהיה במספר הזדמנויות בעבר מאז מבצע "צוק איתן" – אך ישראל הגיבה במבצע שעצמתו ומשכו היו גדולים משמעותית ממה שציפה חמאס.[[40]](#footnote-40)

אחת ההפתעות הגדולות שבאו לפתחו של חמאס במהלך המבצע הוא ההתקפה של ישראל על מערכת "המטרו" של חמאס. אחד המאמצים המרכזיים של חמאס בכדי להתמודד עם העליונות הזו, וכלקח ממבצע "צוק איתן", היה פיתוח "עיר תת קרקעית" ברצועת עזה מתחת לבתי התושבים שזכתה לכינוי "המטרו של עזה". בעבודה מאומצת של שנים, שהושקעו בה משאבים רבים, הקימה חמאס מערך תת קרקעי של עשרות קילומטרים, נסתר מן העין. מערך זה כלל רשת מסועפת של מנהרות שמוקמו בה מפקדות, מחסנים, עמדות לשיגור רקטות ועוד. עלות קילומטר של מנהרה מוערכת בכחצי מיליון דולר, כך שבניית המערך כולו עלתה עשרות רבות של מיליוני דולרים.[[41]](#footnote-41) השקעת חמאס בתווך זה נעשתה לא בכדי. באופן זה, לא יכלה ישראל לתצפת מהאוויר על הנעשה במנהרות, לא ניתן היה להאזין לשיחות או לאכן מיקומים של טלפונים סלולריים בשל היעדר הקליטה והעובדה שנעשה שימוש נרחב ברשת הקווית של הארגון וכן הפעילות בהן הייתה חשופה הרבה פחות לאזרחים שיגויסו על ידי ישראל ויאספו מידע.[[42]](#footnote-42)

לצד זאת, פעל חמאס לפיתוח מנהרות תקיפה לתוך שטח ישראל. מנהרות אלו נחפרו מתוך שטח רצועת עזה, חצו את גדר המערכת בין הרצועה לבין ישראל, ופתח היציאה שלהם היה בתוך שטח ישראל. חמאס הפעיל בהצלחה מנהרות כאלו במהלך מבצע "צוק איתן" (קיץ 2014), כאשר בחלקו השני של המבצע חלק משמעותי ממנהרות אלו סוכל על ידי ישראל. לאחר 2014, אך חמאס המשיך מאז לנסות ולחפור מנהרות אלו, בכדי להצליח לעבור לצד הישראלי ולהפתיע כוחות ביטחון ישראליים ולפגוע ביישובים אזרחיים במה שנחשב על ידו כפעולת איכות.

ישראל בחרה להתמודד עם התווך התת קרקעי באופן שחמאס לא ציפתה לו. החל מהלילה שבין ה-13 וה-14 במאי, בכל לילה, תקפה ישראל באופן שיטתי את מערך לתת הקרקע, תוך התמקדות בכל פעם בגזרה אחרת של רצועת עזה, בכדי להביא להוצאה מכלל שימוש של עשרות רבות של קילומטרים של מנהרות. בסה"כ, הותקפו על ידי צה"ל למעלה מ-100 קילומטרים של מערך "המטרו", תת הקרקע ההגנתי, של חמאס,[[43]](#footnote-43) אשר מוערך כי הופתע מעומק החדירה המודיעינית של ישראל והכרותה המעמיקה עם תשתית המנהרות.

התקיפה בלילה הראשון אף כללה פעילות תחבולה והונאה.

During the 24 hours preceding the attack, the Israel Defense Forces (IDF) deployed large numbers of forces along the northern border of the Gaza Strip as part of a deception operation.[[44]](#footnote-44) The winds of war, alongside a message disseminated by the IDF Spokesperson that misleadingly hinted at the possibility that the IDF had entered the Gaza Strip with ground forces,[[45]](#footnote-45) הביאו לנסיגת חלק גדול מהאוכלוסיה באזור מבתיהם ולכניסת רבים, כך חשבו לפחות בתחילה בצה"ל, מאנשי חמאס אל המערך התת קרקעי. או אז ניתנה האות. בהרעשה ארטלירית כבדה וחסרת תקדים הוטלו מאות פצצות על האזור באופן שהביא לריסוק חלק ניכר מהמערך התת קרקעי באזור זה ולפגיעה בפעילי חמאס אשר שהו במתקנים אלו.[[46]](#footnote-46)

בתחילה, כאמור, חשבו בישראל שחמאס היה בהפתעה יחסית מתקיפת ה"מטרו" וכי תכנית ההונאה עבדה כמתוכנן והביאה לפגיעה בפעילי חמאס רבים כפי שתוכנן בתכנית המקורית. עם זאת, ככל שעבר הזמן, התברר כי התכנית לא היתה מוצלחת כמו שחשבו בישראל והישגיה היו מועטים יחסית. הסתבר שתכנית ההונאה המקורית כללה כניסה בפועל של כוחות קרקעיים שתביא להגברת אמינותה ולכניסה גדולה יותר של פעילי חמאס את ה"מטרו" – אך משלא בוצעה כניסה קרקעית, שהו במנהרות שנתקפו רק עשרות בודדות של פעילי חמאס. הביקורת על הביצוע הלוקה בחסר של התכנית שאפשר לחמאס להבין את התנית ולצמצם את הפגיעה באנשיו נענתה בכך שזה המקסימום שהיה ניתן להשיג, לאור העובדה שתקיפות קודמות כבר העידו על כוונת ישראל ולא הייתה ברירה אלא להוציא לפועל את התכנית במתכונת מוגבלת יותר.[[47]](#footnote-47)

ראוי לציין, כי לעובדה שחמאס הבין והעריך מבעוד מועד את כוונת ישראל לתקוף את ה"מטרו" תרמו, על פי טענתם, אף גורמים חיצוניים. כבר לאחר המבצע, ב-28 במאי 2021, פרסם Al-Akhbar, כלי תקשורת לבנוני המזוהה עם חזבאללה, כי במהלך המבצע הוקם חדר מבצעים משותף לגורמי משמרות המהפכה האיראניים ולחמאס לשיתוף מידע ותיאום פהעולות נגד ישראל.[[48]](#footnote-48) ב-8 ביולי 2021, פירט סגן מזכ"ל חזבאללה Naʽim Qassem*,* את הסיוע שהעניק חזבאללה לחמאס במהלך המבצע, שכלל תיאום מתמשך, ובתוך כך סיפר כי חזבאללה שיתף עם חמאס מידע מודיעיני שהיה ברשותו על היכולות, התכניות והתנועות של צה"ל. במסגרת זאת, לדבריו, היה לחזבאללה מידע מודיעיני על התכנית של ישראל לתקוף את ה"מטרו" מבעוד מועד, מה שסייע להיערכות של חמאס וצמצום הפגיעה באנשיו.[[49]](#footnote-49) ייתכן, כי מה שתרם לכך שחמאס יכול היה לאתר מבעוד מועד את התקפיה הראשונה של המטרו היתה תקיפה מוקדמת של פעילי חמאס ששהו בתווך התת קרקעי. עוד אפשרות היא שחמאס, יתכן בסיוע חזבאללה, קלט שיחה שנערכה בשגגה בקשר הגלוי, ובה אמר אחד מקציני צה"ל שהתקרב לגדר והגיע לפתוח את השער במסגרת תכנית ההונאה כי לא צפויים להגיע כוחות."[[50]](#footnote-50) כך או כך, נראה כי בעוד חמאס הופתע ברמה העקרונית מכך שישראל חשפה את מערך המטרו שלו בצורה נרחבת, הרי שברגע האמת הוא הצליח לגלות סימנים לתקיפה הצפויה ובכך הצליח לצמצם באופן משמעותי פגיעה באנשיו במסגרת התקיפה – שגרמה לנזק משמעותי ביותר למערך המנהרות אותו בנה חמאס במשך שנים.

**דימוי האויב של ישראל בעיני חמאס**

כהשלמת הדיון ביכולת של חמאס להעריך את האופן שבו ישראל תפעל, ישנה חשיבות עליונה בניתוח האופן שבו חמאס תופסת את ישראל וב'דימוי האויב' ישראל בעיני חמאס.

How a group perceives its adversary determines its interpretation of the latter’s actions and declarations. Analyzing the adversary's intentions and assessing its current situation and future steps depend on this interpretation. The decision-making process of political leaders is influenced by this estimation[[51]](#footnote-51).

כבר באמנת חמאס שפורסמה סמוך להקמת הארגון, בשנת 1988, ניתן למצוא מרכיבים בתפיסה הבסיסית של חמאס ביחס לישראל, המבוססת במידה רבה על מקורות אסלאמיים, ואת החשיבות שרואים בחמאס בניתוח של ישראל והיהודים. בסעיף השישה עשר באמנה, העוסק בחינוך הדורות הבאים, מדגיש הארגון את "ההכרח ללימוד באופן מודע של האויב ויכולותיו החומריות והאנושיות, והכרת נקודות התורפה והעוצמה שלו, והכרת הכוחות התומכים בו והעומדים לצידו".[[52]](#footnote-52)

בדימוי האויב של ישראל בעיני חמאס על פי אמנה זו, ניתן למצוא שני מרכיבים מרכזיים בנוגע לאופן שבו חמאס תופס את ישראל. בהמשך לטענות אנטישמיות המיוחסות ליהודים, ישראל היא תוקפנית ומחרחרת מלחמות. היא עושה זאת באמצעות כך שהשיגה משאבים חומריים רבי השפעה, שבאמצעותם היא שלטת בדעת הקהל ומפעילה כוחות בינלאומיים למטרותיה. זאת, עוד מהצהרת בלפור בשנת 1917 ובהמשך בהוצאת מדינות ערביות ממעגל בסכסוך, כמו מצרים בעקבות הסכם קמפ דיוויד בשנות ה-70.[[53]](#footnote-53) לעומת זאת, החברה הישראלית מפולגת ומשוסעת. היא מקיפה את עצמה במגננות ובביצורים, אבל בפועל היא לא מסוגלת להתאחד – היא מלוכדת כלפי חוץ אך בין הישראלים יש עוינות וחילוקי דעות שמביאים לשנאה. זאת, בהסתמך על תפיסת הקוראן (14:59):

" They will not fight you (Even) together, except In fortified townships, Or from behind walls. Strong is their fighting (spirit) Amongst themselves : Thou wouldst think They were united, But their hearts are divided : That is because they Are a people devoid Of wisdom"..[[54]](#footnote-54)

ביטוי לתפיסה זו ניתן למצוא אף בדברים שאמר שיח' אחמד יאסין, מייסד חמאס. בראיון באוגוסט 2000, הציג יאסין את משנתו לפיה "מה שקורה בזירה המדינית בישראל משקף את אופיים של היהודים: הרמאות והמרמה. אף הוא מביא את אותו פסוק קוראני המובא באמנת חמאס כראייה לדבריו. לדידו, רמאות זו מוכיחה כי היהודים הם "נחשים" –

כאשר אתה רואה אותם מאוחדים, דע שהדבר היחידי שמאחד אותם הוא האינטרסים האישיים. שום דבר אחר אינו מצליח לאחדם. אנו יודעים שמדינת ישראל איננה מאוחדת ולעולם לא תתאחד. מה שמאחד אותה הוא הפחד לחייהם. אם יעלם הפחד הזה, ילך כל אחד מהם לדרכו. כל המפלגות היהודיות-ישראליות הן פנים שונות לאותו מטבע. השמאל, למשל, אומר שאין אלהים, והימין הולך להתפלל בכותל המערבי ואומר שאלהים מתחרט (על שברא את בני ישמעאל).[[55]](#footnote-55)

עוד על תפיסת חמאס את ישראל ניתן ללמוד מתפיסתו של שיח' *Shaykh Yusuf al-Qaradawi*, מגדולי פוסקי האסלאם בימינו, שחמאס רואה בו כסמכות רוחנית ודתית עליונה עבורה.[[56]](#footnote-56) קרדאוי מדגיש אף הוא את החשיבות ב-knowing the enemy ורואה בה חובה דתית ולאומית, כאשר לשם כך הוא רואה קשר ישיר בין התרבות והמנטליות היהודית לבין הציונות ושל מדינת ישראל. לדידו, בעוד שישראל משקיעה מאמצים רבים בלמידה של אויביה, הרי שהמוסלמים הנלחמים בה לא משיבים באותה מטבעה, וההבנה שלהם את הפסיכולוגיה של ישראל והיהודים לוקה בחסר. כדי לבחון את אותה פסיכולוגיה יהודית-ציונית, בתפיסתו, משתמש קרדאוי במספר מקורות: התנ"ך, הקוראן, ספרות רבנית יהודית והוגים ציוניים מרכזיים.[[57]](#footnote-57) גם הוא גרס כי החברה הישראלית היא תוקפנית ומיליטריסטית ושואפת כל העת להלחם במסלמים בפלסטין. תפיסה זו היוותה אף את אחד מההסברים העיקריים להיתר ההלכתי שנתן להרוג אזרחים ישראליים, שכן גם הם שותפים במאמץ המלחמתי.[[58]](#footnote-58)

עם זאת, תפיסתו של קרדאוי לגבי היכולת של ישראל ועמידותה מורכבת. מצד אחד, היהודים מתוארים על ידו כמי שעזבו את האל ולפיכך אללה קילל את ליבותיהם והם הפכו קשים כאבן, מה שמביא אותם להיות אלימים ללא הבחנה. כדוגמה מובהקת לקשיחות לב זו הטבועה ביהודים מציג קרדאוי את מנחם בגין, אותו הוא מכנה "פילוסוף האלימות". הערצת היהודים לדמויות שהן "נביאים לוחמים", כמו משה ויהושע, אף היא סמל לאלימות הטבועה ביהודים.[[59]](#footnote-59)

מצד שני, קרדאוי מדגיש מספר מאפיינים חשובים שמהווים נקודות עוצמה של ישראל. הראשונה היא העובדה שהתנועה הציונית ולאחריה מדינת ישראל פעלו ועדיין פועלים על פי תכנית מסודרת ומתוכננת להשגת מטרותיהם. יתרון נוסף אותו מזהה קרדאוי הוא האחדות. לאורך השנים, לדידו, הצליחה ישראל לבנות חברה מאוחדת על אף הבדלים וגוונים בתוכה כמו אלו שבין אשכנזים למזרחיים ודתיים וחילוניים וכן הצליחה בקליטת עלייה של תרבויות שונות כמו העלייה האתיופית והרוסית. עמידתה של ישראל "כאיש אחד בלב אחד" הוא סוד העוצמה של ישראל לשיטתו. נקודת עוצמה נוספת, שמאפשרת בין היתר את החיים המשותפים, היא המשטר הדמוקרטי שמתנהל בישראל. כל שלוש נקודות עוצמה אלו בולטות במיוחד על רקע היעדרן אצל הערבים, שהם לא מאוחדים ולא מנצלים את כוחם להפעלת תכנית מסודרת להגשמת מטרותיהם. לכל אלו מצטרפת חוזקתה הטכנולוגית של ישראל, שבניגוד לערבים והמסלמים השכילה לפתח כלי נשק וצבא מתקדמים שיאפשרו לה לממש את תכניותיה.[[60]](#footnote-60)

החלק המפתיע בתפיסתו של קרדאוי, שהוא חשוב לענייננו, היא האבחנה שלו שהיהודים שינו את המאפיינים המסורתיים שלהם, כפי שמוצגים במקורות האסלאם. על פי קרדאוי, היהודים הצליחו להתגבר על מספר תכונות רעות שטבועות בהם בדרך להגשמת המפעל הציוני. כך, הקוראן מתאר את היהודים כחרדים לחייהם בשל הפחד שלהם מהמוות מה שמביא לכך שהם נלחמים מאחורי חומות ומבצרים. עם זאת, לדידו, היהודים התגברו על פחדנותם הבסיסית הזו ולא מתנהגים על פיה. אדרבה, הפחדנות הפכה במידה מסוימת הפכה להיות מזוהה עם הערבים יותר מאשר עם היהודים.[[61]](#footnote-61)

נקודת חולשה נוספת עליה הצליחו היהודים להתגבר היא חוסר האמונה הבסיסי הטבוע בהם. קרדאוי אכן מכיר בכך שגם היום רבים מהיהודים הם חילונים, וכך גם ההנהגה הישראלית, אך חרף זאת הוא מזהה כיצד היהודים השתמשו במקורות האמונה היהודית כדי להביא אנשים לארץ בראשית הציונות וממשיכים להשתמש בה כדי לאחד את היהודים ברחבי העולם. גם כאן, מדגיש קרדאוי את הניגוד בין חוזק האמונה שלה יהודים להיעדרה אצל המוסלמים.[[62]](#footnote-62)

אם כן, תפיסתו של קרדאוי מציגה תמונת עולם בסיסית מורכבת ביחס לישראל. יש בה מצד אחד דיון והכרה במאפייינים השליליים של היהודים ומדינת ישראל כחלשים, מפוחדים, נעדרי אמונה ורצון להקרבה ומצד שני איפיון של אופן הפעילות של ישראל באופן הפוך מכך – מה שאפשר לתנועה הציונית להקים את המדינה ומאפשר לה לשגשג ולהתקיים עד היום.

מסר מורכב זה ניתן למצוא אף בקרב אישים מרכזיים בחמאס. ע'אזי חאמד, בכיר חמאס ששירת במגוון תפקידים במסגרת הארגון, ביניהם סגן שר החוץ ודובר הארגון, מציג לאורך השנים ראייה מורכבת ביחס לישראל, בעלת מאפיינים דומים לאלו של קרדאוי. במאמר שפרסם ביולי 2009, כחצי שנה לאחר מבצע "עופרת יצוקה", הוא מביע עמדה נחרצת לפיה בסופו של דבר יוכלו הפלסטינים לגבור על ישראל, אך לשם כך יש להכיר גם את חוזקותיה. בתוך כך, הוא מציג את ישראל כמדינה בעלת אמצעים חומריים ומודיעיניים ותמיכה בין-לאומית אשר יכולה להתמודד עם אתגרים רבים. זאת, על בסיס אסטרטגיה קבועה שהמפלגות הפוליטיות בישראל אינן מתנגדות לה על אף השוני שקיים בתחומים מסוימים. חוזקתה של ישראל נובעת, לדידו, אך מכך שישראל מוכנה להכיר בטעויותיה ולבצע חקירה מעמיקה של כשלונות, שמאפשרים לה ללמוד מהטעויות בשביל לעתיד.[[63]](#footnote-63) במאמר נוסף משנת 2014, הציג חמד את ישראל כמי שפועלת על פי אסטרטגיה מגובשת אותה היא מממשת בשקדנות, בין היתר באמצעות מסמוס המשא ומתן עם הפלסטינים, לצד המשך מפעל ההתיישבות ביהודה ובשומרון, קניית אדמות של פלסטינים והטלת סגרים על השטחים הפלסטינים. זאת, אל מול העיסוק של הפלסטינים בהיבטים הטקטיים של הסכסוך ללא משנה סדורה וראייה אסטרטגית.[[64]](#footnote-64)

במאמר נוסף משנת 2016 המשיך חמד בקו הזה, באמרו כי בפועל, לישראל יש ארסנל נשק מהחזקים במזרח התיכון, לצד יכולת מודיעינית וביטחונית גבוהה. לצד זאת, ישראל מפעילה מערכה בינלאומית נרחבת בכדי לספק לגיטימציה לפעולותיה. עובדה זו מחייבת את הפלסטינים "לחשב מסלול מחדש" באופן שבו הם מעריכים את העימות עם ישראל ואת תוצאותיו ולא לשגות באשליות. על בסיס כך, הוא טוען שישראל פוחדת יותר מפגיעה באנשיה באופן מתמשך מאשר במלחמה בעצימות גבוהה, ועל כן על הפלסטינים לנקוט בדרך זו.[[65]](#footnote-65)

אם כן, כאשר חמאס מבצע הערכה של ישראל, יושבת בעומק התהליך תפיסה מורכבת של ישראל. ניתן להסביר כי הדימוי הקלאסי של האסלאם את היהודים כאלו שעזבו את האל והאל עזב אותם, כפחדנים ומוגי לב ללא אומץ וכמפולגים מצד אחד, הוא גורם המטה את הכף לכך שישראל תימנע מלקיים פעולות התקפיות מרחיקות לכת. מצד שני, הבנת החוזקות של מדינת ישראל והעם היהודי מאידך כמי שעל אף הטבע הזה מצליחים לקיים חברה חזקה, מה שבצירוף הטבע האלים של היהודים תורם להערכה כי ישראל תבחר לבצע פעולות התקפיות רחבות היקף. אמביוולנטיות זו יכולה לתת ממד נוסף של הסבר לקושי של חמאס להעריך נכון את כוונות ישראל לאורך שנות העימות. [[66]](#footnote-66)

1. ואדי, **בטולאת אלקסאמיה**, עמ' 12-11. [↑](#footnote-ref-1)
2. יוסף, **בן החמאס**, עמ' 76. [↑](#footnote-ref-2)
3. כתאא'ב אלשהיד עז אלדין אלקסאם, "אלטאא'רה אלאסתח'בראתיה סקאי לאיט", *סלסלת אערף עדוך*, יולי 2007, עמ' 3-2. על פירוט שניים מהגיליונות, העוסקים בכטב"מ תצפית ויכולות תרמיות שברשות ישראל, ראו לעיל בפרק י"ב בהקשר התמודדות חמאס עם הפעילות החזותית של ישראל. [↑](#footnote-ref-3)
4. תפ"ח 4986/11, מדינת ישראל נ' דראר אבו-סיסי, עמ' 7-6 (פורסם ב*פדאור*, 15 ביולי 2015). [↑](#footnote-ref-4)
5. אלמכתב אלאעלמי ולואא' ע'זה אלג'נובי, **אלג'יש אלצהיוני – אלמנאטיק אלעסכרי,** כתאא'ב אלשהיד עז אלדין אלקסאם, [2013], 4:03-0:01. [↑](#footnote-ref-5)
6. שם, 35:30-4:05. [↑](#footnote-ref-6)
7. דאא'רת אלאעדאד ואלתדריב, **סלאח צ'ד אלדרוע,** עמ' 113-31. [↑](#footnote-ref-7)
8. שם, עמ' 133-114. [↑](#footnote-ref-8)
9. שם, עמ' 117-114, 126. [↑](#footnote-ref-9)
10. וחדת אלרצד פי לואא' אלוסטא – אלאסתח'בראת אלעסכרי, "אערף עדוך", כתאא'ב אלשהיד עז אלדין אלקסאם, [2013?]. ראו להלן תצלום של שני צידי הגיליון. [↑](#footnote-ref-10)
11. פרטי המסמך, אשר דלף לרשת האינטרנט והוסר כעבוד מספר שעות, מובאים אצל רוני שקד, "דברים שרואים משם", *ידיעות אחרונות*, 15 בינואר 2012, עמ' 8. [↑](#footnote-ref-11)
12. שם. [↑](#footnote-ref-12)
13. "השימוש שעושה החמאס באזרחים כמגן אנושי", *מרכז המידע למודיעין ולטרור*, ינואר 2009, עמ' 4-2. [↑](#footnote-ref-13)
14. עדותו של אל"מ (מיל') יונתן ברנסקי, "מגינים אנושיים", עמ' 31-30. [↑](#footnote-ref-14)
15. עדותו של מפקד הצוות, סרן (מיל') רביד אלפסי, "מגינים אנושיים", עמ' 25-24. [↑](#footnote-ref-15)
16. ראו דוגמאות רבות במסמכים "השימוש שעושה החמאס באזרחים כמגן אנושי", *מרכז המידע למודיעין ולטרור*, ינואר 2009; "במבצע "צוק איתן" שב ועשה חמאס שימוש באזרחים כ"מגן אנושי" לשם מניעת תקיפת בית פעיל טרור ע"י חיל האוויר הישראלי", *מרכז המידע למודיעין ולטרור,* 10 ביולי 2014; "שימושים בבתי ספר לצרכים צבאיים ע”י חמאס וארגוני טרור אחרים ברצועה: הסתרת רקטות בבית ספר של אונר”א במהלך מבצע צוק איתן", *מרכז המידע למודיעין ולטרור,* 20 ביולי 2014. [↑](#footnote-ref-16)
17. "אונר”א דיווחה על חשיפת מנהרה העוברת מתחת לשני בתי ספר, שהיא מפעילה ברצועה" *מרכז המידע למודיעין ולטרור,* 15 ביוני 2017. [↑](#footnote-ref-17)
18. תכנית "צדא אלשארע", ערוץ *אלאקצא*, 25 במרץ 2007. [↑](#footnote-ref-18)
19. ערוץ *אלאקצא*, 13 במאי 2007. [↑](#footnote-ref-19)
20. ערוץ *אלאקצא*, 15 בספטמבר 2007. [↑](#footnote-ref-20)
21. *Fox News*, 6 בדצמבר 2007. [↑](#footnote-ref-21)
22. עדותו של אל"מ (מיל') יונתן ברנסקי, "מגינים אנושיים", עמ' 78. [↑](#footnote-ref-22)
23. על הרקע למבצע והמהלכים ביומו הראשון ראו "מבצע עופרת יצוקה – עדכון מס' 1", מרכז המידע למודיעין ולטרור שבמרכז למורשת המודיעין, 28 בדצמבר 2008. [↑](#footnote-ref-23)
24. שלומי אלדר, **להכיר את החמאס**, כתר: ירושלים, 2012, עמ' 297. [↑](#footnote-ref-24)
25. שם, עמ' 295,290. [↑](#footnote-ref-25)
26. שם, עמ' 296. [↑](#footnote-ref-26)
27. Yoram Cohen and Jeffrey White, "Hamas in Combat: The Military Performance of the Palestinian Islamic Resistance Movement", *The Washington Institute for Near East Policy,* Policy Focus No. 97*, October 2009, pp. 5-6*  [↑](#footnote-ref-27)
28. יואב גלנט (מפקד פיקוד הדרום בצה"ל בעת מבצע "עופרת יצוקה") בהרצאה במסגרת מכון פישר - "אלוף (מיל) יואב גלנט - על מבצע עופרת יצוקה", *Youtube*, 7 ביולי 2012, 15:22-13:20. <https://www.youtube.com/watch?v=_H259wn8EBk> [↑](#footnote-ref-28)
29. גבי אשכנזי (רמטכ"ל צה"ל בעת מבצע "עופרת יצוקה") בהרצאה במכון פישר - "רא"ל גבי אשכנזי על מבצע עופרת יצוקה", *Youtube*, 7 ביולי 2012, 19:25-17:45. <https://www.youtube.com/watch?v=D5XsEyYV-nE> [↑](#footnote-ref-29)
30. "אלוף (מיל) יואב גלנט - על מבצע עופרת יצוקה", 28:31-27:52. [↑](#footnote-ref-30)
31. "רא"ל גבי אשכנזי על מבצע עופרת יצוקה", 19:25-17:45.; וליד סכריה, "אלאדאא' אלעסכרי אלאסראא'ילי ח'לאל אלעדואן", פי עבד אלחמד אלכיאלי (מחרר), **דראסאת פי אלעדואן אלאסראא'ילי עלא קטאע ע'זה (עמלית אלרצאצ אלמצבוב / מערכת אלפרקאן,** בירות: מרכז אלזיתונה ללדראסאת וללאסתשאראת, יולי 2009, עמ' 35; ברק רביד, "עופרת יצוקה: חשאיות הונאה והטעייה, כך יצא לדרך המבצע", *הארץ*, 27 בדצמבר 2008. <https://www.haaretz.co.il/news/politics/1.1369969> [↑](#footnote-ref-31)
32. "אלוף (מיל) יואב גלנט - על מבצע עופרת יצוקה", 29:20-28:35. [↑](#footnote-ref-32)
33. הודעת SMS מתוך מכשיר טלפון של פעיל חמאס מאזור החוף, בין אלעטאטרה לשאטי, מתוך ארכיון המחבר. [↑](#footnote-ref-33)
34. עדות אשרף אל עג'מי, השר לענייני אסירים לשעבר ברש"פ ואהוד ברק, שר הביטחון בזמן המבצע המובאת בסרטם של נתי דינר ואורי בר-און, **שמיים בצבע אדום – מערכה שלישית, מתנה משמיים פרק 3**, *כאן 11*, שודר באוגוסט 2020, 51:06-48:50. <https://www.youtube.com/watch?v=gA_MJYb3zdE>; אודי סגל, "מתחת לפני השטח: תרגיל ההטעיה הישראלי שקדם למבצע בעזה", *חדשות 12*, 15 בנובמבר 2012. <https://www.mako.co.il/news-military/security/Article-812624f87c00b31004.htm>; אבנר גולוב, " ההרתעה הישראלית — מטרה שהושגה?", בתוך שלמה ברום (עורך), **לאחר מבצע "עמוד ענן"**, *INSS,* דצמבר 2012, עמ' 25-22. [↑](#footnote-ref-34)
35. Harel Chorev and Yvette Shumacher "The Road to Operation Protective Edge: Gaps in Strategic Perception", *Israel Journal of Foreign Affairs,* Vol.8, No.3, pp. 9-24 [↑](#footnote-ref-35)
36. Bitton, "Getting the right picture", pp. 1037-1038. [↑](#footnote-ref-36)
37. אהוד עילם, "עקרונות המלחמה במבצע "צוק איתן", *מערכות*, גיליון 464, דצמבר 2015, עמ' 30-29. [↑](#footnote-ref-37)
38. עוד על המבצע ועל האסטרטגיה הישראלית במהלכו ראו Netanel Flamer, “Offsetting the Offset” Strategy: An Analysis of Israel’s Strategy towards Hamas during Operation Guardian of the Walls in the Gaza Strip (May 2021)," *Israel Affairs*, forthcoming; "Escalation from the Gaza Strip – Operation Guardian of the Walls Summary", The Meir Amit Intelligence and Terrorism Information Center, 23 May 2021 <https://www.terrorism-info.org.il/app/uploads/2021/05/E_086_21.pdf> [↑](#footnote-ref-38)
39. "פקודת יום של הרמטכ"ל לסיום "שומר החומות" ", אתר *IDF,* 23 במאי 2021 <https://www.idf.il/%d7%9b%d7%aa%d7%91%d7%95%d7%aa-%d7%95%d7%a2%d7%93%d7%9b%d7%95%d7%a0%d7%99%d7%9d/2021/%d7%a1%d7%99%d7%95%d7%9d-%d7%9e%d7%91%d7%a6%d7%a2-%d7%a9%d7%95%d7%9e%d7%a8-%d7%94%d7%97%d7%95%d7%9e%d7%95%d7%aa-%d7%90%d7%99%d7%92%d7%a8%d7%aa-%d7%94%d7%a8%d7%9e%d7%98%d7%9b-%d7%9c/> [↑](#footnote-ref-39)
40. מיכאל מילשטיין, "שומר החומות: מאזן אסטרטגי, מבט לעתיד והמלצות למדיניות", המכון למדיניות ולאסטרטגיה (IPS), המרכז הבינתחומי הרצליה, 27 במאי 2021 <https://www.runi.ac.il/he/research/ips/documents/publication/insights/michael-27-5-21a.pdf> [↑](#footnote-ref-40)
41. "הצצה לפרויקט המטרו של חמאס", *אתר צה"ל*, 20 במאי 2021. <https://www.idf.il/%D7%9E%D7%90%D7%9E%D7%A8%D7%99%D7%9D/2021/%D7%A4%D7%A8%D7%95%D7%99%D7%A7%D7%98-%D7%9E%D7%98%D7%A8%D7%95-%D7%AA%D7%A7%D7%A6%D7%99%D7%91-%D7%97%D7%9E%D7%90%D7%A1-%D7%9E%D7%A0%D7%94%D7%A8%D7%95%D7%AA-%D7%98%D7%A8%D7%95%D7%A8-%D7%A2%D7%9C%D7%95%D7%AA-%D7%9E%D7%97%D7%99%D7%A8-%D7%A2%D7%96%D7%94/> [↑](#footnote-ref-41)
42. Eado Hecht, "Hamas Underground Warfare", BESA Center Perspectives Paper, No. 259 ,27 July 2014 [↑](#footnote-ref-42)
43. "סיכום מבצע "שומר החומות" 2021", אתר *IDF*, 21 במאי 2021 <https://www.idf.il/%d7%9b%d7%aa%d7%91%d7%95%d7%aa-%d7%95%d7%a2%d7%93%d7%9b%d7%95%d7%a0%d7%99%d7%9d/2021/%d7%9e%d7%91%d7%a6%d7%a2-%d7%a9%d7%95%d7%9e%d7%a8-%d7%97%d7%95%d7%9e%d7%95%d7%aa-%d7%a1%d7%99%d7%9b%d7%95%d7%9d-%d7%a0%d7%aa%d7%95%d7%a0%d7%99%d7%9d-%d7%94%d7%a4%d7%a1%d7%a7%d7%aa-%d7%90%d7%a9/> [↑](#footnote-ref-43)
44. “‘I Was Sure We Were Going In’: Fighters Were Instructed to Enter Gaza as Part of an Exercise to Deceive Hamas,” *Kan 11*, May 24, 2021, <https://www.kan.org.il/item/?itemid=106294> [Hebrew]. [↑](#footnote-ref-44)
45. Letter from Brig. Gen. Hidai Zilberman, spokesperson of the IDF, to Andrew Carey, president of the Foreign Press Association, May 15, 2021. [↑](#footnote-ref-45)
46. "מה קרה בשעות שלפני התקיפה הלילית הגדולה על "המטרו" בעזה?", אתר *IDF,* 15 במאי 2021 <https://www.idf.il/%D7%90%D7%AA%D7%A8%D7%99-%D7%99%D7%97%D7%99%D7%93%D7%95%D7%AA/%D7%A4%D7%99%D7%A7%D7%95%D7%93-%D7%94%D7%93%D7%A8%D7%95%D7%9D/%D7%9B%D7%9C-%D7%94%D7%9B%D7%AA%D7%91%D7%95%D7%AA/2021/%D7%9E%D7%91%D7%A6%D7%A2-%D7%A9%D7%95%D7%9E%D7%A8-%D7%94%D7%97%D7%95%D7%9E%D7%95%D7%AA-%D7%9E%D7%A0%D7%94%D7%A8%D7%95%D7%AA-%D7%97%D7%9E%D7%90%D7%A1-%D7%A6%D7%94-%D7%9C-%D7%AA%D7%A7%D7%99%D7%A4%D7%94-%D7%A4%D7%99%D7%A6%D7%95%D7%A5-%D7%A1%D7%99%D7%9B%D7%95%D7%9C/> [↑](#footnote-ref-46)
47. טל לב רם, "גורמים בכירים על תקיפת המטרו: 'היו צריכים להכניס כוחות קרקע לרצועה' ", *Maariv,* 30 במאי 2021 <https://www.maariv.co.il/news/military/Article-843633> [↑](#footnote-ref-47)
48. מקור [↑](#footnote-ref-48)
49. "Qassem li-l-Maiyadin: Al-Isra'iliyuna Fuji᾿u Bitawqit 'Saif al-Quds' wa-Imkanat Mihuar al-Muqawma", *al-Maiyadin*, 8 July 2021 <https://www.almayadeen.net/news/politics/1493289/%D9%82%D8%A7%D8%B3%D9%85-%D9%84%D9%84%D9%85%D9%8A%D8%A7%D8%AF%D9%8A%D9%86:-%D8%A7%D9%84%D8%A5%D8%B3%D8%B1%D8%A7%D8%A6%D9%8A%D9%84%D9%8A%D9%88%D9%86-%D9%81%D9%88%D8%AC%D8%A6%D9%88%D8%A7-%D8%A8%D8%AA%D9%88%D9%82%D9%8A%D8%AA-%D8%B3%D9%8A%D9%81-%D8%A7%D9%84%D9%82%D8%AF%D8%B3-%D9%88%D8%A7%D9%84%D8%A5%D9%85%D9%83%D8%A7%D9%86> [↑](#footnote-ref-49)
50. על פי ראיון עם מפקד פיקוד הדרום, אלוף אליעזר טולדנו, ומידע נוסף שהובא על ידי אילנה דיין, " חשיפת עובדה: המסמך הסודי על המבצע להשמדת מנהרות חמאס," *N12,* 12 באפריל 2022<https://www.mako.co.il/news-military/2022_q2/Article-09662284ee40081027.htm> [↑](#footnote-ref-50)
51. Paul Maddrell, “Achieving Objective, Policy-Relevant Intelligence,” in Paul Maddrell (ed.), The Image of the Enemy: Intelligence Analysis of Adversaries since 1945 (Washington DC: Georgetown University Press, 2015), pp. 1-27. המחשה לכך בהקשר של דימוי האויב של ממשל בוש כלפי עיראק בראשית שנות האלפיים ניתן לראות אצל Toby Dodge, "Enemy Images, Coercive Socio-Engineering and Civil War in Iraq," *International Peacekeeping,* Vol. 19, No. 4 (2012), pp. 461-477. [↑](#footnote-ref-51)
52. אמנת חמאס (צריך להפנות למקור באנגלית), אוגוסט 1988, הסעיף הששה עשר. [↑](#footnote-ref-52)
53. אמנת חמאס, הסעיף העשרים ושניים והשלושים ושניים. [↑](#footnote-ref-53)
54. אמנת חמאס, הסעיף העשרים ושניים והשלושים ואחת. [↑](#footnote-ref-54)
55. ראיון עם Shaikh Ahmad Yasin, *Al-Sanara*, 18 August 2020. [↑](#footnote-ref-55)
56. Sagi Polka, *Shaykh Yusuf al-Qaradawi: Spiritual Mentor of Wasati Salafis* (New York: Syracuse University Press), p. 118, 123-125. [↑](#footnote-ref-56)
57. Shaul Bartal and Nesya Rubinstein-Shemer, *Hamas and Ideology: Sheikh Yusuf al-Qaradawi on the Jews, Zionism and Israel* (London & New York: Routledge, 2018), p. 79-78. [↑](#footnote-ref-57)
58. Polka, *Shaykh Yusuf*, p. 254 [↑](#footnote-ref-58)
59. Bartal and Rubinstein-Shemer, *Hamas*, pp. 74-76 [↑](#footnote-ref-59)
60. Bartal and Rubinstein-Shemer, *Hamas*, pp. 88-90, 92-94 [↑](#footnote-ref-60)
61. Bartal and Rubinstein-Shemer, *Hamas*, pp. 89-90. [↑](#footnote-ref-61)
62. Bartal and Rubinstein-Shemer, *Hamas*, pp. 90-91 [↑](#footnote-ref-62)
63. "D. Ghazi Hamad Iyaktubu: Kaifa Nasna'u Nasran Haqiqiyan 'Ala Isra'il?", *Paltoday,* 1 July 2009 <https://paltoday.ps/ar/post/50934/%D8%AE%D8%A8%D8%B1-%D8%AF-%D8%BA%D8%A7%D8%B2%D9%8A-%D8%AD%D9%85%D8%AF-%D9%8A%D9%83%D8%AA%D8%A8-%D9%83%D9%8A%D9%81-%D9%86%D8%B5%D9%86%D8%B9-%D9%86%D8%B5%D8%B1%D8%A7-%D8%AD%D9%82%D9%8A%D9%82%D9%8A%D8%A7-%D8%B9%D9%84%D9%89-%D8%A5%D8%B3%D8%B1%D8%A7%D8%A6%D9%8A%D9%84> [↑](#footnote-ref-63)
64. מתוך דברים שכתב חמד ופורסמו באתר *Falistin online* ב-1 במאי 2014, הובאו באתר Memri (עברית) <http://www.memri.org.il/cgi-webaxy/item?3625&findWords=%D7%A8%27%D7%90%D7%96%D7%99%20%D7%97%D7%9E%D7%93> [↑](#footnote-ref-64)
65. המאמר פורסם במקור באתר Al-Watanvoice ב-10 ביולי 2016, והוסר לאחר מספר ימים, ככל הנראה עקב ביקורת על תכנו בחברה הפלסטינית. חלקים נרחבים ממנו מובאים בפרסום של Memri (עברית) <http://www.memri.org.il/cgi-webaxy/item?4212&findWords=%D7%97%D7%9E%D7%90%D7%A1%20%D7%99%D7%A9%D7%A8%D7%90%D7%9C%20%D7%A4%D7%97%D7%93> [↑](#footnote-ref-65)
66. אילנה דיין, [↑](#footnote-ref-66)